Η Τεχνητή Νοημοσύνη έχει πλέον σημαντικές εφαρμογές στους περισσότερους τομείς της ιατρικής. Στη Γαστρεντερολογία, η εκπληκτική πρόοδος που έχει επιτευχθεί στον τομέα της Ενδοσκόπησης τα τελευταία χρόνια, συμπληρώνεται πλέον με την χρήση και της Τεχνητής Νοημοσύνης, η οποία είναι αποτέλεσμα εφαρμογών, που χρησιμοποιούν σύνθετους αλγόριθμους για να υποστηρίξουν την ανθρώπινη εμπειρία και να βελτιώσουν την αποτελεσματικότητα των Ενδοσκόπων.
Η χρήση της Τεχνητής Νοημοσύνης προσδίδει τη δυνατότητα στον Ενδοσκόπο να εντοπίζει πολύποδες στο παχύ έντερο, ακόμα και μικροσκοπικούς, οι οποίοι χαρακτηρίζονται πρώιμα όσον αφορά στον ιστολογικό τους τύπο, αλλά και στο βάθος της διήθησης στο τοίχωμα του εντέρου. Με αυτό τον τρόπο ο Ενδοσκόπος υποβοηθείται στην πρώιμη διάγνωση, ώστε να λάβει αποφάσεις, σε πραγματικό χρόνο, για τον τρόπο αντιμετώπισης του ασθενούς.
Το επόμενο διάστημα αναμένονται πρωτόκολλα που θα βοηθήσουν τους Ενδοσκόπους στον εντοπισμό, μελέτη και χαρακτηρισμό:
του οισοφάγου Barrett και του καρκίνου οισοφάγου
του γαστρικού καρκίνου
στην παρακολούθηση των Ιδιοπαθών Φλεγμονωδών Νοσημάτων του Εντέρου
στην Ενδοσκοπική Κάψουλα.
Η Τεχνητή Νοημοσύνη δε μπορεί να αντικαταστήσει φυσικά τον έμπειρο Ενδοσκόπο, ο οποίος σε καμία περίπτωση δε θα «αφεθεί» στα όποια αποτελέσματα της χρήσης της. Πέραν όμως από ένα πρόσθετο και εντυπωσιακό όπλο στη φαρέτρα ενός σύγχρονου Ενδοσκόπου, η συγκεκριμένη τεχνολογία μπορεί να διαδραματίσει έναν πολύ σημαντικό ρόλο, εκτός των άλλων, τόσο στην εκπαίδευση των νέων Ενδοσκόπων, όσο και στη μεταφορά της πείρας που έχει συσσωρευτεί.
Στο νέο Ενδοσκοπικό Τμήμα του ΙΑΣΩ, είμαστε στην ευχάριστη θέση να χρησιμοποιούμε τεχνολογία αιχμής, με τα υπερσύγχρονα συστήματα ELUXEO της εταιρείας FUJIFILM, που ενσωματώνουν καινοτόμες και πρωτοποριακές τεχνολογίες. Η εικόνα Υψηλής Ευκρίνειας, η ηλεκτρονική μεγεθυντική χρωμοενδοσκόπηση με τα συστήματα LCI (Linked Color Imaging και BLI (Blue Light Imaging) και το νέο πρωτοποριακό ενδοσκοπικό λογισμικό Τεχνητής Νοημοσύνης CAD-ΕΥΕ, αποτελούν παγκοσμίως το πλέον σύγχρονο και ολοκληρωμένο σύστημα ενδοσκοπικής απεικόνισης και είναι πλέον στη διάθεση του Ενδοσκοπικού Τμήματος του ΙΑΣΩ, συντελώντας στην βελτιστοποίηση της ποιότητας της ενδοσκόπησης του πεπτικού συστήματος.
Η χρήση των τεχνικών αυτών και κυρίως της Τεχνητής Νοημοσύνης αυξάνει σημαντικά την αξιοπιστία και την διαγνωστική ακρίβεια της κολονοσκόπησης, συνεισφέροντας έτσι αποτελεσματικά στην πρόληψη του καρκίνου του παχέος εντέρου. Το Ενδοσκοπικό Τμήμα του ΙΑΣΩ χρησιμοποιεί το νέο Ενδοσκοπικό λογισμικό της Τεχνητής Νοημοσύνης, που το κατατάσσει ανάμεσα στα πρωτοπόρα τμήματα στην Ελλάδα και την Ευρώπη που διαθέτουν και χρησιμοποιούν αυτή την τεχνολογία αιχμής.